Nindörp (Loomst) - Wikipedia

# Nindörp (Loomst)

### Vun Wikipedia

Nindörp is en Dörp in de Gemeend Loomst. Dat liggt in’n Landkreis Cuxhoben in Neddersassen. Dat Dörp hett 482 Inwahners (Stand 9. Februar 2005).

## [Ännern] Geografie

Nindörp liggt en Stück wat süden Loomst. In’n Süüdwesten liggt de Toslag, en lütt Woold. Na’n Süden to liggt de Bullenbarg un de See vun de ole Tegelee. Bi’n See liggt ok Nindörpermoor.

## [Ännern] Historie

De Gemeend Nindörp is 1972 dör de Gemeendreform in Neddersassen to de Gemeend Loomst kamen. De olen Akten vun de Gemeend Nindörp doot siet 1948 in dat Kreisarchiv in Oterndörp liggen.

### [Ännern] Inwahnertall

Johr | 1910 | 1933 | 1939 | 2005
Inwahners | 474 | 458 | 415 | 482

## [Ännern] Weertschop un Infrastruktur

### [Ännern] Toonwark

1901/1902 hebbt de Tegeleebesitters Bartels un Witt en ne’e Tegelee bi Nindörp opboot. Vun dor güng en veer Kilometer lange Bahn na de Oost. Toeerst hebbt Peer de Wagens tagen un vun 1921 af an twee Lokomotiven. Vun dor güng dat för de Tegels denn per Schipp wieder. De Tegelee harr so stücker wat 100 Arbeiders. De Tegelee hett elk Johr 3,5 Millionen Dacktegels un 1,5 Millionen Tegelsteen produzeert. In de Johren 1970 hett dat denn ophöört mit dat Tegelmaken.

### [Ännern] Funkstatschoon

Op’n Bullenbarg stünn vun 1972 af an bet 2002 ene Radarstatschoon för Hawk-Raketen vun de Bundswehr, nu steiht dor blot noch en Richtfunk-Sennemast. De Anlaag stünn jümmer ünner Verdacht, dat se för hoge Krebstallen in Nindörp un Middelstenoh verantwoortlich wesen is.

De Vereen De Bullenbargers will sik dor för insetten, dat de Bullenbarg wedder renatureert warrt un för all Lüüd togänglich wesen schall.

### [Ännern] Verkehr

Dör Nindörp geiht de Kreisstraat 82, de na Noorden na Loomst geiht un na Süden wieder na Hollen. Annere lüttjere Straten gaht na Oosten na Lüttmöhlen un na Nindörpermoor un na Westen an de Bundsstraat 495 ran.

## [Ännern] Kultur

### [Ännern] Verenen

De Schützenvereen Nindörp besteiht siet 1921.

Vun „http://nds.wikipedia.org../../../n/i/n/Nind%C3%B6rp_%28Loomst%29_afb8.html“

Kategorien: Oort | Landkreis Cuxhoben

##### Views

- Artikel
- Diskuschoon
- Aktuelle Version

##### Mitmaken

- Hülp
- Wikipedia-Portal
- Spennen

##### Söken